


Dôvodová správa
A. Všeobecná časť
Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa v článku I mení a dopĺňa zákon č. 569/2007 Z. z. o geologických prácach (geologický zákon) v znení neskorších predpisov (ďalej len „geologický zákon“) a v článku II zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov (ďalej len „vodný zákon“).  
Návrh zákona bol vypracovaný na základe uznesenia vlády Slovenskej republiky č. 599 z 9. októbra 2024. Úlohou C.13. uznesenia  vláda Slovenskej republiky ukladá podpredsedovi vlády a ministrovi životného prostredia a podpredsedníčke vlády a ministerke hospodárstva predložiť na rokovanie vlády návrh na zmenu legislatívy, ktorá uľahčí využívanie a zabezpečí rozvoj geotermálnej energie. 
Cieľom návrhu zákona je splniť úlohu z uznesenia vlády a zlepšiť legislatívne prostredie a tým aj praktickú aplikáciu pri realizácii geotermálnych projektov. Návrh zákona vznikol najmä na základe požiadaviek z praxe, ktoré identifikovali ustanovenia, ktoré administratívne alebo časovo zaťažujú investorov pri realizácii geotermálnych projektov, spôsobujú zdvojené konania, alebo nejasnosti a vyžadujú si úpravu jestvujúcich, prípadne doplnenie novýchpojmov. 
Základným prvkom návrhu zákona je zavedenie pojmu geotermálna energia hornín, ktorá je definovaná ako tepelná energia hornín, ktorej nosičom nie je podzemná voda. Táto úprava jasne vymedzuje rozdiel, ktorý v platnom znení geologického zákona chýba, a to rozdiel medzi podzemnou vodou (vrátane geotermálnej vody), bez ohľadu na spôsob jej využitia (vrátane energetického využitia) a geotermálnou energiou tzv. suchých hornín. Takéto rozlíšenie zároveň odráža okruh pôsobností štátnej správy, ktorej by po ukončení geologického prieskumu mali obsahovo prislúchať, a to štátnej vodnej správe (podzemná voda) a banskej správe (geotermálna energia hornín). Podzemná voda (vrátane geotermálnej vody) je už v súčasnosti dostatočne riešená vodným zákonom a štátnou vodnou správou, bez ohľadu na spôsob jej využitia. Pod banskú činnosť by zas mali spadať najmä inštalácie, ktoré využívajú geotermálnu energiu hydraulickým štiepením hornín, čiže závažným zásahom do horninového prostredia. Druhou skupinou sú výmenníky tepla s hĺbkou geologických diel väčšou ako 300 m, pri ktorých nedochádza k čerpaniu podzemnej vody. 
Samostatnou skupinou v oblasti geotermálnej energie sú inštalácie, ktoré využívajú geotermálnu energiu z úrovní „plytko“ pod zemským povrchom. Podzemná voda je aj v týchto prípadoch riešená geologickým aj vodným zákonom dostatočne, či už sa jedná o geotermálnu alebo obyčajnú vodu. Pri inštaláciách bez čerpania vody sa návrhom zákona vymedzuje geotermálna energia hornín využiteľná systémami výmenníkov tepla s hĺbkou geologických diel menšou ako 300 m. Takéto geologické diela budú  realizované ako súčasť inžinierskogeologického prieskumu, čo odráža praktický stav, kedy sú budované a povoľované v rámci stavieb, avšak častokrát mimo pôsobnosti geologického zákona. Zvolená hranica 300 m je formálnou hranicou inšpirovanou zákonom č. 24/2006 o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon o posudzovaní vplyvov na životné prostredie“), podľa ktorého geotermálne vrty s hĺbkou väčšou ako 300 m podliehajú zisťovaciemu konaniu.
 Zjednodušenie prináša nový inštitút malého prieskumného územia, ktoré má slúžiť najmä pre „jednoduchšie“ geotermálne projekty, na ktoré sa vzťahujú vybrané geologické práce, tzn. najmä projekty, pri ktorých sa buduje jeden prieskumný vrt, ktorým má byť zachytená geotermálna voda alebo má slúžiť na využívanie geotermálnej energie hornín cez geologické výmenníky tepla. Malé prieskumné územie je územie s rozlohou do 0,1 km2. Pre investorov/držiteľov takýchto území to bude znamenať najmä zníženie administratívnej záťaže. Odstraňujú sa niektoré povinnosti týkajúce sa určenia prieskumného územia a súvisiace povinnosti počas doby jeho určenia, povinnosti zabezpečovať príslušné dokumentácie a dodržiavať relatívne krátke lehoty. Zjednoduší sa vstup do procesu geologického prieskumu, najmä pre menších alebo regionálnych investorov, ktorí často čelia administratívnym prekážkam, a ktorí už aj v súčasnosti volia malé rozlohy prieskumných území, častokrát zodpovedajúce rozlohám pozemkov, na ktorých prieskumné práce skutočne vykonávajú. Držiteľ takéhoto prieskumného územia bude oslobodený od viacerých povinností, zároveň sa však vzdá exkluzivity na vykonávanie vybraných geologických prác na väčšom území, čo znamená, že takéto územia ostanú voľné pre iných investorov a zabezpečí sa tak väčšia efektivita pri využívaní geotermálnych zdrojov. Tento prístup vytvorí flexibilný systém, ktorý bude zohľadňovať rôzne potreby a zámery subjektov v oblasti geologického prieskumu a zároveň napĺňa požiadavku uznesenia vlády zabezpečiť podporu a rozvoj geotermálnej energie. 
V inštitúte prieskumných území sa v záujme právnej istoty a zjednodušovania odstraňuje povinnosť vyčerpania 100 % z rozpočtu do konca druhého roka predĺženia doby platnosti prieskumného územia, ktoré je určené na štyri roky. Zavádza sa možnosť predĺženia doby platnosti určenia prieskumného územia aj bez vynaloženia 70 % z rozpočtu, ak držiteľ prieskumného územia nevyčerpal tieto prostriedky z dôvodu konania o EIA, ktoré môže prebiehať aj niekoľko rokov a týka sa iba geotermálnych vrtov. Rovnako sa bude posudzovať aj povinnosť začať geologické práce do konca prvého roka určenia prieskumného územia, čiže vyčerpať 10 % z rozpočtu. V tomto prípade nedôjde automaticky k zrušeniu prieskumného územia. Ak sa geologické práce nezačali vykonávať z dôvodu konania o EIA, držiteľ prieskumného územia bude mať možnosť preukázať dôvod nezačatia geologických prác. Rieši sa aj povinnosť automaticky zamietnuť žiadosť o určenie prieskumného územia, ak dotknutý orgán vydá nesúhlasné stanovisko k jeho určeniu. Nesúhlasné stanoviská budú musieť byť odôvodnené a ich predmet priestorovo vymedzený. Žiadateľ o určenie prieskumného územia bude mať takto možnosť korigovať výmeru a hranice prieskumného územia a vykonať prieskum na upravenom prieskumnom území. 
Z praxe vyplynula tiež požiadavka na riešenie inštitútu výnimky z environmentálnych cieľov definovanej vodným zákonom, ktorá sa pri geotermálnych projektoch uplatňuje. Problémom je lehota potrebná na vydanie odborného stanoviska poverenou osobou, ktorá nie je definovaná a investor vopred nevie s akou lehotou má rátať. Preto návrh zákona  obmedzuje túto lehotu na maximálne 3 mesiace. Jasne daná maximálna lehota uľahčí investorom rozhodovanie a plánovanie počas realizácie geotermálnych projektov. 
Očakáva sa pozitívny vplyv návrhu zákona na podnikateľské prostredie, najmä v súvislosti s prieskumnými územiami a maximálnou lehotou na vypracovanie odborného stanoviska pri riešení výnimky z environmentálnych cieľov. Pozitívne vplyvy sú najmä administratívneho charakteru. Nepredpokladajú sa vplyvy na limity verejných výdavkov, verejnú správu a jej rozpočet a rozpočty obcí, sociálne vplyvy, vplyvy na životné prostredie, informatizáciu spoločnosti, služby verejnej správy pre občana, ani vplyvy na manželstvo, rodičovstvo a rodinu.
Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie.

Návrh zákona nie je predmetnom vnútrokomunitárneho pripomienkového konania. 
Účinnosť návrhu zákona sa navrhuje 1. januára 2027.


























Dôvodová správa
B. Osobitná časť
K Čl. I
K bodom 1, 2, 3 a 5:
Definuje sa pojem geotermálna energia hornín. Za geotermálnu energiu hornín sa považuje geotermálna energia, ktorej nosičom nie je podzemná voda. Podzemná voda a jej prieskum sú v geologickom zákone dostatočne definované, a to bez ohľadu na spôsob jej využitia. Podzemná voda, vrátane geotermálnej vody, ostáva podzemnou vodou aj v prípade, ak je zachytená za účelom energetického využitia. Je však potrebné vyčleniť a definovať geotermálnu energiu hornín, kde nosičom nie je podzemná voda. 
Mení sa stav, kedy sa, ako je aktuálne definované, (okrem iného) „hydrogeologickým prieskumom zisťujú a overujú geologické podmienky na zriaďovanie a prevádzku zariadení na využívanie geotermálnej energie“ na stav, ktorý zodpovedá realite a odbornosti. Čiže podzemná voda (vrátane geotermálnej vody) ostáva predmetom hydrogeologického prieskumu a ostatné spôsoby zachytenia a využívania geotermálnej energie (geotermálna energia hornín) sa budú zisťovať a overovať ložiskovým geologickým prieskumom a inžinierskogeologickým prieskumom. 
Geotermálna energia hornín je rozdelená podľa spôsobu zachytenia a využívania na geotermálnu energiu hornín využiteľnú hydraulicky stimulovanými systémami a systémami výmenníkov tepla, ktoré využívajú geologické diela s hĺbkou nad 300 m vrátane a hĺbkou menšou ako 300 m. 
Hydraulicky stimulované systémy zahŕňajú najmä tzv. hot dry rock a hot wet rock systémy. Tieto systémy spravidla pozostávajú z minimálne dvoch vrtov – čerpacieho a infiltračného, pričom vtláčaním vody pod tlakom dochádza k hydraulickému rozrušovaniu hornín, ktoré sa tak stávajú umelo vytvoreným rezervoárom geotermálnej energie. Voda sa v rezervoári zohrieva a čerpacím vrtom čerpá, pričom systém tvorí uzavretý okruh. 
Výmenníky tepla pozostávajú z minimálne jedného vrtu, ktorý môže pracovať samostatne, ale môže byť použitý aj systém viacerých vrtov, pričom v systéme v uzavretom okruhu prúdi kvapalina, ktorú zohrieva/ochladzuje okolité prostredie. Pri týchto systémoch je nutné odlíšiť tzv. plytké a hlboké systémy, ktoré sa líšia náročnosťou prieskumu aj využívania a tiež povinnosťami, ktoré objednávateľom z takýchto inštalácií a súvisiacich geologických prieskumov vyplývajú. Hĺbka, ktorá ich rozdeľuje, bola zvolená v súlade so zákonom o posudzovaní vplyvov na životné prostrediena 300 m. 
Geologické práce pre hydraulicky stimulované systémy a výmenníky tepla s hĺbkou geologických diel väčšou ako 300 m vrátane budú spadať pod ložiskový geologický prieskum. Geologické práce na účely výmenníkov tepla s hĺbkou geologických diel menšou ako 300 budú spadať do inžinierskogeologického prieskumu. V praxi sa takéto systémy častokrát budujú ako súčasť stavieb. Novým okruhom prác sú prispôsobené definície jednotlivých druhov prieskumu. Zároveň sa „prieskum geotermálnej energie“ odstraňuje z hydrogeologického prieskumu, kam odborne nezapadá, keďže sa nejedná o podzemnú vodu. 
V bode 2 sa do definície hydrogeologického prieskumu vkladá slovo „zachytenie“. Táto úprava má prispieť k povedomiu o tom, že všetky práce, ktoré vedú k využívaniu podzemnej vody, od jej prieskumu, zachytenia až po jej ochranu, sú hydrogeologickým prieskumom. 
K bodu 4:
Technická úprava, ktorá nemení obsah ustanovenia. Úprava vyplynula z potreby dosiahnutia súladu s nariadením Európskeho parlamentu a Rady (EÚ) č. 1025/2012 o európskej normalizácii, v ktorom sa norma definuje ako technická špecifikácia prijatá uznaným normalizačným orgánom na opakované alebo nepretržité používanie, s ktorou súlad nie je povinný. Preto bolo nutné preformulovať text odkazujúci na technické normy tak, aby použitie technickej normy nebolo jediným možným riešením a teda aby nedochádzalo k zozáväzneniu normy. 
K bodom 6 a 7:
Ide o legislatívno-technickú úpravu týkajúcu sa zapracovania definícií z bodov 1 až 4.
K bodu 8:
Navrhovanou úpravou sa zapracovala definícia geotermálnej energie hornín. Výpočet množstva geotermálnej energie hornín ako súčasti záverečnej správy z geologického prieskumu sa vyčleňuje samostatne vzhľadom na presunutie prieskumu geotermálnej energie hornín z hydrogeologického prieskumu do ložiskového alebo inžinierskogeologického prieskumu. 
K bodu 9: 
Navrhovanou úpravou sa mení nadpis § 17 z dôvodu doplnenia charakteristiky výpočtu množstva geotermálnej energie hornín do ustanovenia (bod 10).
K bodu 10:
Výpočet množstva geotermálnej energie hornín sa vykoná v súvislosti s miestom overenia (geotermálny vrt) a potrebami technologického zariadenia, ktorým sa má geotermálna energia využívať. Pri výpočte je potrebné zohľadniť podmienky využiteľnosti, ako napr. prítomnosť zvodnených horizontov, ktoré môžu byť využívaním ovplyvnené, miera ich ovplyvnenia a spôsob ich ochrany, prítomnosť záujmov chránených osobitnými predpismi a iné.
K bodu 11:
Zapracovanie definície geotermálnej energie hornín. Ministerstvo schvaľuje záverečnú správu s výpočtom množstva geotermálnej energie hornín v prípade, že geotermálna energia bola zistená a overená ložiskovým geologickým prieskumom, čiže pre zariadenia na využívanie geotermálnej energie hornín hydraulicky stimulovanými systémami a systémami výmenníkov tepla s hĺbkou geologických diel väčšou ako 300 m vrátane. Záverečnú správu z inžinierskogeologického prieskumu schvaľuje objednávateľ.
K bodu 12:
Ide o legislatívno-technickú úpravu týkajúcu sa zapracovania definícií z bodov 1, 2, 3 a 5.
K bodu 13:
V odseku sa slovné spojenie „vodohospodárske orgány“ nahrádza slovami „orgány štátnej vodnej správy. Dôvodom zmeny je úprava terminológie vychádzajúca z vodného zákona. V poslednej vete odseku sa na koniec dopĺňa slovo „hornín“. Úprava súvisí so zapracovaním definícií z bodov 1, 2, 3 a 5.
K bodom 14 a 15:
Ustanovenia upravujú okruhy vybraných geologických prác vzhľadom na definovanie geotermálnej energie hornín a zaradenie jej prieskumu do ložiskového geologického prieskumu. 
K bodu 16:
Úprava súvisí s bodom 24. Z praxe vyplynula potreba úpravy, kedy z dôvodu konania o EIA dochádzalo k uplynutiu podstatnej doby z doby platnosti určenia prieskumného územia a držiteľ, ktorý nemohol vykonávať vrtné práce, tak nebol schopný dokladovať pri žiadosti o predĺženie doby platnosti prieskumného územia vyčerpanie 70 % z rozpočtu geologickej úlohy. Aktuálna  úprava zákona o posudzovaní vplyvov na životné prostredie už nevyžaduje povinné hodnotenie geotermálnych vrtov, ale zisťovacie konanie, avšak aj zo zisťovacieho konania môže vyplynúť potreba hodnotenia a aj zisťovacie konanie môže prebiehať dlhý čas. Preto bude mať držiteľ prieskumného územia možnosť preukázať nesplnenie podmienky vyčerpať 70 % z rozpočtu z dôvodu konania o EIA. 
Rovnaký prístup bol zvolený aj v prípade zrušenia prieskumného územia z dôvodu nezačatia geologických prác. Ak držiteľ prieskumného územia nemohol začať geologické práce, čiže vyčerpať 10 % z celkového rozpočtu geologických prác, z dôvodu dĺžky konania podľa zákona o posudzovaní vplyvov na životné prostredie, ministerstvo prieskumné územie automaticky nezruší, ak držiteľ preukáže nezačatie geologických prác z dôvodu konania o EIA. 
K bodu 17:
Zavádza sa inštitút prieskumného územia s rozlohou do 0,1 km2 pre hydrogeologický prieskum geotermálnych vôd a ložiskový geologický prieskum prírodných horninových štruktúr na zriaďovanie zariadení na využívanie geotermálnej energie hornín systémami výmenníkov tepla s hĺbkou geologických diel väčšou ako 300 m vrátane. Má slúžiť najmä pre jednoduchšie prieskumy, čiže prieskumy, pri ktorých sa buduje jeden vrt, ktorým má byť geotermálna voda/energia zachytená. Zavedenie tzv. malého prieskumného územia (do 0,1 km2) predstavuje splnenie cieľa z uznesenia vlády na zabezpečenie podpory a rozvoja geotermálnej energie formou zjednodušenia administratívnych postupov, pričom dohľad štátu nad vykonávaním geologických prác ostane zachovaný. Malé prieskumné územie tiež odráža aktuálnu prax, pri ktorej viacerí objednávatelia volia cestu určenia prieskumného územia s malou rozlohou iba z dôvodu naplnenia litery zákona, keďže charakter geologických prác si nevyžaduje prieskumné územie s väčšou rozlohou. Je na uvážení objednávateľa a zhotoviteľa geologických prác, či si prieskum, ktorý idú vykonávať, vyžaduje prieskumné územie s väčšou rozlohou, ktoré zároveň poskytuje držiteľovi väčšiu istotu a exkluzivitu vykonávania vybraných geologických prác. Práve príliš veľké rozlohy prieskumných území, ktoré nie sú aktívne skúmané, môžu viesť k účelovému blokovaniu zdrojov, čo nie je v súlade s princípom efektívneho využívania energetických zdrojov štátu.
Pokračujúca aktivita držiteľa prieskumného územia, ktorá predstavuje prevenciu pred neodôvodneným blokovaním prieskumného územia v neprospech iných záujemcov, bude zabezpečená zachovaním podmienky začatia vykonávania geologických prác a preinvestovania 70 % z rozpočtu pred podaním žiadosti o predĺženie doby platnosti určenia prieskumného územia. Taktiež bude aj pre držiteľa takéhoto prieskumného územia platiť podmienka začať vykonávať geologické práce v inom prieskumnom území, ak podá žiadosť o nové prieskumné územie, inak bude žiadosť zamietnutá. 
Úpravou sa zníži administratívna záťaž pre investorov. Odstránia sa niektoré povinnosti týkajúce sa určenia prieskumného územia a súvisiace povinnosti počas doby jeho určenia, povinnosti zabezpečovať príslušné dokumentácie a dodržiavať relatívne krátke lehoty. Doba určenia malého prieskumného územia sa stanovuje na 6 rokov a mala by postačovať na vykonanie geologického prieskumu. Zjednoduší sa vstup do procesu geologického prieskumu, najmä pre menších alebo regionálnych investorov. Držiteľ takéhoto prieskumného územia bude oslobodený od viacerých povinností, zároveň sa však vzdá exkluzivity na vykonávanie vybraných geologických prác na väčšom území, čo znamená, že takéto územia ostanú voľné pre ďalších investorov. Tento prístup vytvorí flexibilný systém, ktorý bude zohľadňovať rôzne potreby a zámery subjektov v oblasti geologického prieskumu.
K bodu 18:
S určením prieskumného územia s rozlohou do 0,1 km2 súvisí oslobodenie od niektorých povinností. Jednou z nich je zrušenie povinnosti určenia pomerných podielov obcí, ktoré sa uvádzajú v rozhodnutí o určení prieskumného územia a ktoré slúžia na určenie výšky úhrady za prieskumné územie. Splniť túto povinnosť nebude potrebné, nakoľko držiteľ prieskumného   územia s rozlohou do 0,1 km2 bude oslobodený od úhrad za prieskumné územie.
K bodu 19:
Upravuje sa stav, kedy je v rozhodnutí o určení prieskumného územia uvedené, či držiteľ prieskumného územia je držiteľom geologického oprávnenia, ale nie je uvedené, či má toto oprávnenie súvis s geologickými prácami, ktoré sa budú vykonávať v určenom prieskumnom území. Táto informácia je pritom podstatná iba v prípade, ak držiteľ disponuje alebo nedisponuje geologickým oprávnením na vykonávanie tých geologických prác, na ktoré je prieskumné územie určené. Z tejto informácie potom vyplýva skutočnosť, že držiteľ môže vykonávať predmetné geologické práce sám a nemusí (ale môže) mať iného zhotoviteľa geologických prác.
K bodom 20 a 21:
Okrem pomerných podielov obcí, ktoré sa v prípade žiadosti o prieskumné územie s rozlohou do 0,1 km2 nemusia dokladať, bude mať objednávateľ rýchlejšie vybavenú žiadosť súvisiacu s prieskumným územím, a to namiesto troch mesiacov do jedného mesiaca. Skrátenie lehoty konania má opodstatnenie jednak v rámci zjednodušovania a zrýchľovania konaní a jednak je pri prieskumných územiach s malou rozlohou preskúmavanie územia dotknutými orgánmi z hľadiska vplyvov a podobne jednoduchšie. 
K bodu 22:
V aktuálnej úprave zákona sa jednoznačne stanovujú podmienky, za ktorých prieskumné územie nebude ministerstvom určené. Jedným z dôvodov pre zamietnutie návrhu na určenie prieskumného územia je situácia, ak dotknutý orgán štátnej správy nesúhlasí s určením prieskumného územia. Toto ustanovenie de facto udeľuje týmto dotknutým orgánom právo veta. To znamená, že aj keď investor splní všetky technické a finančné podmienky, jediný nesúhlas jedného z dotknutých orgánov môže zablokovať celý proces určovania prieskumného územia. Platí to aj v prípade, ak dotknutý orgán svoje stanovisko riadne neodôvodní ani priestorovo nevymedzí (nezobrazí na mapovom podklade), takže žiadateľ nemá ani príležitosť prispôsobiť vyčlenené prieskumné územie požiadavkám dotknutého orgánu. Úprava stanovuje náležitosti nesúhlasného stanoviska dotknutého orgánu, a to odôvodnenie a v prípade plošného prekrytia prieskumného územia s predmetom nesúhlasného stanoviska aj jeho priestorové vymedzenie, čiže zobrazenie na mapovom podklade. Táto úprava má viesť k tomu, aby žiadateľ mal informácie a mohol, ak je to možné, prieskumné územie prispôsobiť tak, aby nenarušil územia alebo prvky chránené osobitnými predpismi a stále mohol vykonať geologický prieskum územia. Úprava má riešiť najmä čiastočné prekrytia, pri ktorých je možné prieskumné územie korigovať.
K bodu 23:
Ďalšou z úľav pre držiteľov prieskumných území s rozlohou do 0,1 km2 je oslobodenie od predkladania ročnej správy o prieskumnej činnosti ministerstvu, ktorá má slúžiť ako doklad pokračujúcej prieskumnej činnosti, čiže ako prevencia proti neodôvodnenému blokovaniu prieskumného územia (viď vysvetlenie k bodu 17).
K bodu 24:
Rovnako ako k bodu 16.
K bodu 25:
Odstraňuje sa povinnosť vynaloženia ďalších 30 % z rozpočtu geologickej úlohy do konca druhého roka od nadobudnutia právoplatnosti rozhodnutia o predĺžení doby platnosti prieskumného územia. Požiadavka preinvestovania 70 % z rozpočtu do štyroch rokov a následne ďalších 30 % do konca druhého roka po predĺžení doby určenia prieskumného územia je diskutabilná. Napriek prvému predĺženiu na 4 roky a možnosti celkovej držby prieskumného územia 10 rokov a viac (4 + 4 + 2 + čas nevyhnutné potrebný na dokončenie geologických prác), aktuálne platná legislatíva vyžaduje preinvestovanie 100 % sumy do konca šiesteho roka. To znamená, že aj keď je prieskumné územie formálne platné dlhšie, finančné záväzky sú koncentrované do prvých šiestich rokov. V praktickej rovine tak vzniká disproporcia - držiteľ prieskumného územia má síce určené územie (po predĺžení) na osem rokov, ale fakticky musí skončiť činnosť do šiestich rokov. Úprava návrhu zákona túto disproporciu odstraňuje. 
K bodu 26:
Úprava súvisí s definíciami vysvetlenými v bodoch 1, 2, 3 a 5 a reaguje na odčlenenie geotermálnej energie hornín od geotermálnych vôd. Držiteľ prieskumného územia na ložiskový geologický prieskum prírodných horninových štruktúr na zriaďovanie zariadení na využívanie geotermálnej energie hornín má prednostné právo na využívanie podľa zákona č. 51/1988 Zb. o banskej činnosti, výbušninách a o štátnej banskej správe v znení neskorších predpisov. 
K bodu 27:
Navrhovaná úprava súvisí s úľavami pre držiteľov prieskumného územia s rozlohou menšou ako 0,1 km2. Predmetná úľava predstavuje oslobodenie od úhrad za prieskumné územie. V aktuálnej úprave geologického zákona platí držiteľ prieskumného územia úhradu za každý začatý km2. Keďže však návrh novely zákona pojednáva o rozlohe do 0,1 km2, čo znamená veľmi malú rozlohu, tak úhrada za tento druh prieskumného územia rovnajúca sa úhrade za 1 km2 by nebola adekvátna, aj vzhľadom na to, že takýto držiteľ neprispieva k obmedzovaniu aktivít iných investorov. Oslobodenie od úhrad predstavuje pre držiteľa prieskumného územia finančnú úsporu, ktorá však nie je veľmi významná. Úľavou je najmä odbúranie ďalšej povinnosti, čiže zníženie administratívneho zaťaženia a je v súlade so zjednodušovaním procesov pre malé prieskumné územia. Zároveň odbúranie tohto úkonu zníži počet administratívnych úkonov na strane štátu, ktoré súvisia s prieskumným územiami.
K bodu 28:
Zapracovanie definícií z bodov 1, 2, 3 a 5.
K bodu 29:
Gramatická oprava.
K bodu 30:
Legislatívno-technická úprava z dôvodu vloženia nového odseku 7 do § 16 a prečíslovania doterajšieho odseku 7 na odsek 8.
K bodu 31:
Odsek 1 § 45h návrhu zákona obsahuje prechodné ustanovenie súvisiace najmä s konaniami o prieskumných územiach. Ako vyplýva z odseku 2 § 45h návrhu zákona, všetky prieskumné územia určené do 31. decembra 2026 budú navyše podliehať ustanoveniam geologického zákona v znení účinnom do 31. decembra 2026. To znamená, že na prieskumné územia s rozlohou do 0,1 km2, ktoré boli určené do 31. decembra 2026, sa vzťahujú všetky práva a povinnosti platné do 31. decembra 2026. Úľavy zavádzané novelou zákona sa budú vzťahovať až na prieskumné územia určené od 1. januára 2027. 
Hydrogeologický prieskum geotermálnej energie ohlásený Štátnym geologickým ústavom Dionýza Štúra pred 1.  januárom 2027 prebehne podľa ustanovení platných do 31. decembra 2026 (odsek 3). Dôvodom tejto úpravy je skutočnosť, že do 31. decembra 2026 bude prieskum prebiehať v režime hydrogeologického prieskumu. Spoločnosť, ktorá ho vykonáva, musí mať oprávnenie vykonávať hydrogeologický prieskum a odborne spôsobilú osobu, pričom prieskum prebieha v prieskumnom území určenom na hydrogeologický prieskum, projekt je vypracovaný na hydrogeologický prieskum a práce sú tak aj ohlásené Štátnemu geologickému ústavu Dionýza Štúra. Je preto vhodné aby prebehol až do konca, tzn. do schválenia záverečnej správy, v režime hydrogeologického prieskumu a nemenil sa v priebehu riešenia úlohy druh geologických prác potrebných na jeho vykonanie, s čím súvisí aj nutnosť získať iné/nové oprávnenie, spôsobilosť a iné náležitosti. 
Odseky 4 a 5 súvisia s priznaním odbornej spôsobilosti. Na priznanie odbornej spôsobilosti musí mať fyzická osoba prax 3 alebo 5 rokov. Splnenie podmienky praxe posudzuje ministerstvo predtým než fyzickú osobu pozve na skúšku odbornej spôsobilosti. Odseky 4 a 5 prechodných ustanovení uvádzajú akým spôsobom sa bude uznávať prax z hydrogeologického prieskumu geotermálnej energie na priznanie odbornej spôsobilosti na ložiskový geologický prieskum a inžinierskogeologický prieskum, ku ktorým bude od 1. januára 2027 prináležať. 
K Čl. II
Úprava rieši stav, kedy osoba poverená vydaním odborného stanoviska, ktorého predmetom je určenie, či pri realizácii činnosti môže dôjsť k nesplneniu environmentálnych cieľov dotknutých vodných útvarov, nemá určenú lehotu, v ktorej je povinná vydať takéto stanovisko. V praxi tak dochádza k tomu, že k vypracovaniu stanoviska môže dôjsť v lehote, ktorá je krátka (pozitívny stav), ale aj v lehote, ktorá je neúmerne dlhá (napr. viac ako rok), čo investorom sťažuje plánovanie aktivít a spôsobuje neistotu. Stanovenie maximálnej lehoty má investorom zabezpečiť istotu a určiť čas, s ktorým musia pri plánovaní ďalších aktivít počítať.   
K Čl. III
Navrhuje sa účinnosť návrhu zákona ku dňu 1. januára 2027.





